
ACORD DE PARTENERIAT
Preambul 
Având în vedere obiectivele comune ale celor două instituții, de sprijinire a dezvoltării, de a identifica, concepe, dezvolta și implementa inițiative, proiecte și programe de dezvoltare în beneficiul cetățenilor, de a participa la elaborarea și implementarea de strategii, politici, programe, recomandări, măsuri, în domeniul dezvoltării durabile a comunităților,

Art. 1. Părțile acordului
1. AGENȚIA NAȚIONALĂ A ZONEI MONTANE , cu sediul în municipiul Vatra Dornei, Strada Runc, nr. 23, cod poștal 725700, Vatra Dornei, județul Suceava, tel/fax 0230375036, e-mail secretariat@azm.gov.ro, cod fiscal 40631086, reprezentată de către Ec. Gheorghe HÎRLAV, având funcția de Director general, denumită în continuare ANZM
şi
2. PRIMĂRIA MUNICIPIULUI Vatra Dornei, cu sediul în municipiul Vatra Dornei, strada Mihai Eminescu, nr. 17, județul Suceava, tel/fax 0230375229, e-mail primaria@vatra-dornei.ro, cod fiscal 7467268, reprezentată prin domnul ing. Marius Vasile RÎPAN, în calitate de primar, denumită în continuare Primăria
încheie prezentul Acord de parteneriat

Art. 2. Obiectul Acordului
Obiectul Acordului de Parteneriat îl reprezintă crearea unui cadru în vederea implementării unor obiective de interes comun, cu respectarea prevederilor legale în vigoare, precum:
· Promovarea resurselor locale, a valorilor, tradiţiilor, a potenţialului turistic din Municipiul Vatra Dornei, în vederea creșterii numărului de persoane interesate să descopere istoria, tradițiile, bogăția culturală și frumusețea zonei.
· Organizarea în parteneriat a unor manifestări științifice, piețe, târguri, evenimente culturale precum și alte proiecte de interes comun, care sunt aprobate prin act aditional, prin care se prevede în mod concret, activitățile desfășurate în cadrul proiectului respectiv;
· Participarea personalului din cele două instituții la evenimentele celeilalte părți, conform nominalizării conducătorilor instituțiilor implicate;
· Organizarea de cursuri de formare profesională în domeniul dezvoltării și protecției zonei montane prin implicarea ambelor părți;
· Participarea comună la proiecte naționale și internaționale, precum și alte programe transfrontaliere, bilaterale, în domenii de interes comun;
· Elaborarea în cooperare și evemtual publicarea de articole științifice, studii, statistici în domenii de interes comun;
· Alte forme de cooperare administrativă, științifică și culturală în domenii de interes comun.
Art.3. Protocoale adiționale
În cazul în care este necesar, pentru o anumită activitate/ proiect, menționate la art. 2, precizarea termenelor, condițiiilor de executare și finanțare se vor negocia și se va semna un protocol adițional.
Art. 4. Principiile de bună practică ale parteneriatului
4.1. Părțile au dreptul de a-și stabili singure conținutul, clauzele și limitele colaborării, atâta timp cât nu încalcă ordinea publică și bunele moravuri; 
4.2. Părțile își asumă responsabilități și stabilesc contribuții echitabile la realizarea obiectivelor comune, conform domeniilor de interes comun; 
4.3. Părțile colaborează cu respectarea principiului bunei - credințe, în mod onest și loial, fără a prejudicia interesele celeilalte părți;
4.4. Părțile au obligația de a se informa prompt și de a se consulta în mod regulat cu privire la orice aspect intervenit în desfășurarea activităților comune;
4.5. Părțile stabilesc clauzele și implementează activitățile, cu respectarea legislației naționale și europene, a standardelor profesionale şi de etică.

Art. 5. Condiții de implementare a acordului de parteneriat 

5.1. Prezentul acord  este încheiat în vederea consolidării și dezvoltării cooperării între Părți.
5.2. Orice aspect legat de interpretarea sau implementarea prezentului Acord trebuie soluționat prin consultări ale părților.
5.3. Prevederile prezentului Acord nu va afecta valabilitatea  sau executarea altor obligații care decurg din acorduri naționale sau internaționale încheiate de părți cu alți parteneri.
5.4. Prezentul Acord poate fi modificat sau completat prin acordul reciproc al părților, consfințit prin semnarea unui act aditional.
5.5. În accepțiunea părţilor, orice notificare adresată de una dintre părți celeilalte, se poate face prin fax, e-mail sau prin poștă și este valabil îndeplinită dacă primirea este confirmată.
Art. 6. Durata acordului de parteneriat
6.1. Acordul intră în vigoare la data semnării de către ambele părți.
6.2. Acordul rămâne în vigoare pentru o perioadă de 5 (cinci) ani, cu posibilitatea de a fi prelungit pri act additional.
Art.7. Ȋncetarea acordului de parteneriat. Prezentul Acord încetează:
a) De drept, prin ajungerea la termen, la expirarea duratei sale, conform art. 6.2., dacă părţile nu au convenit prelungirea acestuia;
b) Anterior încetării duratei de valabilitate, prin simpla notificare a oricărei părți despre intenția de încetare a acestuia, cu minimum 30 (treizeci) de zile înainte;
c) Prin hotărârea comună a celor două părți, prin semnarea unui act aditional în acest sens;
d) Nerespectarea întocmai a obligațiilor prevăzute de Acord, situație în care partea lezată poate cere rezilierea printr-o notificare scrisă prealabilă de minim 30 zile lucrătoare.

Art. 8. Obligaţia de confidenţialitate
8.1. Părţile se obligă să trateze toate informaţiile şi documentaţiile de care au luat cunoştinţă în timpul şi/sau cu ocazia derulării prezentului Acord, ca informaţii confidenţiale şi îşi asumă responsabilitatea pentru păstrarea caracterului confidențial al acestora;
8.2. Obligaţia de confidenţialitate va rămâne în vigoare şi după încetarea Acordului pentru o perioadă nedeterminată de timp, indiferent de motivele încetării acestuia; 
8.3. Fiecare Parte se obligă să nu facă publică şi să nu utilizeze nici o informaţie confidenţială, direct sau indirect, pentru beneficiul său ori al oricărei terţe persoane, să asigure confidenţialitatea informaţiilor primite de la cealaltă Parte şi să nu divulge, să înstrăineze sau să comercializeze informaţiile furnizate de cealaltă Parte, cu excepţia situaţiilor prevăzute de lege şi/sau impuse şi/sau solicitate printr-o hotărâre şi/sau decizie a autorităţilor judecătoreşti şi/sau a altor autorităţi competente, precum şi cu excepţia situaţiilor în care acest lucru se impune în vederea executării Acordului;
8.4. În cazul în care oricare din Părţi încalcă obligaţia de confidenţialitate cu privire la prezentul Acord, prin dezvăluirea către terţi neautorizaţi a unor informaţii fără caracter public, va fi obligată la plata de daune către Partea prejudiciată.
 
Art. 9. Protecţia datelor cu caracter personal
În baza prezentului Acord, fiecare Parte se obligă:
a) Să prelucreze datele cu caracter personal care îi sunt dezvăluite de celelalte Părţi (“Datele Personale”) cu bună-credinţă, cu respectarea drepturilor persoanelor ale căror date sunt prelucrate şi în conformitate cu dispozițiile legale în vigoare;
b) Să aplice măsurile tehnice şi organizatorice adecvate pentru protejarea Datelor Personale împotriva distrugerii accidentale sau ilegale, pierderii, modificării, dezvăluirii sau accesului neautorizat, precum şi împotriva oricărei alte forme de prelucrare ilegală.

Art. 10. Litigii
10.1. Prezentul Acord este interpretat și guvernat conform legilor din România.
10.2. Litigiile de orice fel decurgând din executarea prezentului Acord de parteneriat, se vor soluționa pe cale amiabilă sau, dacă altfel nu este posibil, la instanța competentă din România.

Art. 11. Forţa majoră
11.1. Forţa majoră reprezintă o împrejurare de origine externă, cu caracter extraordinar, absolut imprevizibilă şi inevitabilă, care se află în afara controlului părţilor, nu se datorează greşelii sau vinei acestora şi nu putea fi prevăzută la momentul încheierii Acordului de Parteneriat şi care face imposibilă executarea şi, respectiv, îndeplinirea obligaţiilor asumate prin prezentul Acord de Parteneriat; 
11.2. Forţa majoră este constatată de o autoritate competentă;
11.3. Forţa majoră exonerează părţile de îndeplinirea obligaţiilor asumate prin prezentul Acord de Parteneriat, pe toată perioada de valabilitate a acestuia; 
11.4. Îndeplinirea Acordului de Parteneriat va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia;
11.5.  Partea care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.
11.6.  Dacă forţa majoră acţionează sau se estimează că va acţiona o perioadă mai mare de 6 luni, fiecare parte va avea dreptul să notifice celeilalte părţi încetarea de plin drept a prezentului Acord de Parteneriat, fără ca vreuna din părţi să poată pretinde celeilalte daune-interese.

Art. 12. Clauze finale
12.1. Părţile se obligă să consulte în prealabil cealaltă Parte în orice activitate de comunicare sau promovare care are legătură cu obiectul Acordului şi care implică însemnele sau menţionarea denumirii celeilalte Părţi, rămânând la latitudinea Părţilor să decidă oportunitatea implicării însemnelor sau menționarea denumirii lor;
12.2.  Părțile se obligă, sub sancțiunea plății de daune morale și materiale de către partea în culpă, să nu întreprindă niciun fel de acțiuni sau declarații ce ar putea prejudicia imaginea pubică a celeilalte părți, sau care ar afecta negativ activitatea acesteia, atât pe perioada derulării Acordului, cât și  după încetarea acestuia;
12.3. Comunicarea oficială între Părţi în baza prezentului Acord se realizează prin e-mail, fax, curier, poştă cu confirmare de primire, sau prin orice altă modalitate convenită de Părţi;
12.4. Părţile, cât şi persoanele care le reprezintă, declară că au capacitatea juridică, puterea şi autoritatea de a semna prezentul Acord, în conformitate cu prevederile legale în vigoare aplicabile.

Prezentul Acord a fost încheiat astăzi ____________ în 2 (două) exemplare originale, câte unul pentru fiecare Parte, părţile declarând în mod expres că au primit câte un exemplar.

